b'\n_START_ARTICLE_\nJaroslav Ha\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nJaroslav Ha\xc5\xa1ek se je rodil u\xc4\x8ditelju matematike Josefu Ha\xc5\xa1ku in njegovi \xc5\xbeeni Kate\xc5\x99ini kot eden od treh otrok. Zaradi rev\xc5\xa1\xc4\x8dine se je dru\xc5\xbeina veliko selila. Pri trinajstih letih mu je zaradi alkoholizma umrl o\xc4\x8de. Ha\xc5\xa1ek je kon\xc4\x8dal poslovno \xc5\xa1olo in delal kot ban\xc4\x8dni uradnik, prodajalec psov, novinar in pisatelj. Dru\xc5\xbeil se je s cigani in potepuhi in veliko popival. Leta 1906 se je pridru\xc5\xbeil anarhisti\xc4\x8dnemu gibanju, v okviru katerega je predaval proletariatu in urejal anarhisti\xc4\x8dni \xc4\x8dasopis Komuna. Postal je viden \xc4\x8dlan gibanja, zato ga je policija skrbno nadzorovala. Ve\xc4\x8dkrat je bil aretiran, med drugim tudi zaradi vandalizma, napada na policista in skrunjenja zastave. Ko je leta 1907 spoznal svojo bodo\xc4\x8do \xc5\xbeeno Jarmilo Mayerovo, se je za\xc4\x8del po\xc4\x8dasi odmikati od anarhizma in se nameraval zaposliti kot pisatelj. Leta 1910 je bil imenovan za urednika \xc4\x8dasopisa Sv\xc4\x9bt zv\xc3\xad\xc5\x99at (\xc5\xbdivalski svet). To mesto je kmalu izgubil, saj je objavljal \xc4\x8dlanke o \xc5\xbeivalih, ki so bile le plod njegove domi\xc5\xa1ljije. Istega leta se je z Jarmilo Mayerovo poro\xc4\x8dil, rodil se jima je otrok, a zakon ni bil sre\xc4\x8den. Ko je leta 1913 posku\xc5\xa1al zaigrati samomor (prepre\xc4\x8dili so mu skok s \xc4\x8ce\xc5\xa1kega mostu), je bil za kraj\xc5\xa1i \xc4\x8das hospitaliziran v psihiatri\xc4\x8dno bolni\xc5\xa1nico, \xc5\xbeena pa se je odselila k svojim star\xc5\xa1em. Med prvo svetovno vojno se je pridru\xc5\xbeil avstrijski vojski in leta 1915 padel v rusko ujetni\xc5\xa1tvo, kjer je postal tajnik poveljnika ujetni\xc5\xa1kega tabori\xc5\xa1\xc4\x8da. Ko so ga leta 1916 izpustili, se je pridru\xc5\xbeil \xc4\x8ce\xc5\xa1ki legiji kot pisec propagandnih \xc4\x8dlankov. Po februarski revoluciji leta 1917 je ostal v Rusiji in postal \xc4\x8dlan bolj\xc5\xa1evi\xc5\xa1ke stranke in politi\xc4\x8dni komisar ter si na\xc5\xa1el novo \xc5\xbeeno, \xc4\x8deprav z Mayerovo uradno \xc5\xa1e nista bila lo\xc4\x8dena. Leta 1919 se je vrnil v Prago, kjer je bil ozna\xc4\x8den kot izdajalec in bigamist, zato je za svoja dela te\xc5\xbeko na\xc5\xa1el zalo\xc5\xbenika. Po vojni je bil Ha\xc5\xa1ek te\xc5\xbeko bolan in mo\xc4\x8dno predebel. Umrl je zaradi tuberkuloze, ki se je je nalezel med vojno.\n_START_SECTION_\nLiterarno delo\n_START_PARAGRAPH_\nHa\xc5\xa1ek je napisal okoli 1500 kratkih zgodb. Do leta 1909 jih je objavil 64. Leta 1912 je iz\xc5\xa1la njegova knjiga Dobr\xc3\xbd voj\xc3\xa1k \xc5\xa0vejk a jin\xc3\xa9 podivn\xc3\xa9 historky (dobri vojak \xc5\xa0vejk in druge nenavadne zgodbe), kjer se je prvi\xc4\x8d pojavil lik, ki ga v poznej\xc5\xa1em romanu spoznamo kot preprostega vojaka \xc5\xa0vejka, ki vojno dojema kot imeniten gostilni\xc5\xa1ki pretep. _NEWLINE_Roman Usoda dobrega vojaka \xc5\xa0vejka v svetovni vojni (Osudy dobr\xc3\xa9ho voj\xc3\xa1ka \xc5\xa0vejka za sv\xc4\x9btov\xc3\xa9 v\xc3\xa1lky) je Ha\xc5\xa1ek nameraval napisati v \xc5\xa1estih delih, a je do svoje nenadne smrti kon\xc4\x8dal le prve tri, \xc4\x8detrtega pa je moral dokon\xc4\x8dati njegov prijatelj Karel Vanek, ki je napisal \xc5\xa1e peti in \xc5\xa1esti del. Roman je prvi\xc4\x8d iz\xc5\xa1el leta 1923. Do danes je bil preveden v ve\xc4\x8d kot 60 svetovnih jezikov, med njimi tudi v sloven\xc5\xa1\xc4\x8dino._NEWLINE_Najbolj znano Ha\xc5\xa1kovo delo, o \xc5\xa0vejkovih prigodah v svetovni vojni, je v originalu in ve\xc4\x8dini prevodov opremljeno z ilustracijami Ha\xc5\xa1kovega prijatelja Josefa Lade. Ilustracije se besedilu tako dobro prilegajo, da je kombinacija prakti\xc4\x8dno nelo\xc4\x8dljiva umetnina. Nedokon\xc4\x8dano Ha\xc5\xa1kovo delo je sku\xc5\xa1al dopolniti Karel Vanek, ki je opisal \xc5\xa0vejkove do\xc5\xbeivljaje v ruskem ujetni\xc5\xa1tvu.'